<classify> BAADA ya Jana Yanga kukamilisha ratiba ya michezo yake miwili visiwani Zanzibar sasa kazi pekee iliyobaki ni kukabiliana dhidi ya Mabingwa wa Botswana Township Rollers kesho katika mchezo wa Ligi ya Mabingwa Afrika utakaofanyika taika Dimba la Taifa jijini Dar es Salaam. Kwenye kambi ndogo visiwani Zanzibar ilicheza mechi mbili ambazo ni pamoja na ile dhidi ya Mlandege FC ambapo ilishinda kwa mabao 4-1 na mchezo wa mwisho ulikuwa dhidi ya Malindi FC. Mchezo wa mwisho Yanga ililazimisha Sare ya kufungana bao 1-1 visiwani humo huku wao wakianza kufunga dakika ya 16 kupitia kwa Deus Kaseke kabla ya Malindi kusawazisha dakika ya 90. Mwinyi Zahera, Kocha Mkuu wa Yanga amesema kuwa anaona kikosi kinaimarika licha ya changamoto ndogondogo. Tupo Sawa tatizo kubwa ni kwenye muunganiko, ila ninaamini tutafanya vema kitaifa na kimataifa, wachezaji wengi walikuwa wametofautiana muda wa kuanza mazoezi ila kazi naona ni nzuri. Katika mchezo wa kesho dhidi ya Township Rollers, Yanga wanaingia katika mchezo huo huku wakiwa hawana kumbukumbu nzuri ya kuondolewa katika mashindano ya CAF na Mabingwa hao wa Botswana mwaka 2017. Katika mchezo wa kwanza uliofanyika katika Uwanja wa Taifa, Yanga walipoteza kwa kufungwa mabao 2-1 huku katika mchezo wa pili uliofanyika nchini Botswana wakitoshana nguvu bila kufungana. Hata hivyo wakati ule kikosi cha Yanga ambacho kilikuwa chini ya George Lwandamina kilikuwa na changamoto kadha wa kadha kama vile majeruhi na madai ya maslahi kwa baadhi ya wachezaji na kusababisha migomo ya mara wa mara. Lakini mwaka huu, licha ya kufanya maandalizi kwa muda mfupi, kikosi cha Yanga kinaonekana kuwa na ubora tofauti na wakati ule kutokana morali iliyopo kwa wachezaji, viongozi na mashabiki ukichanganya na ubora wa wachezaji kwa jumla. Magoli ya Rollers yalifungwa na Lemponye Tshireletso pamoja na Sikela huku la Yanga likifungwa na Obrey Chola Chirwa.  <topic>: MICHEZO 